Správa 

o výkone práv akcionára v akciových spoločnostiach so 100% majetkovou účasťou štátu v pôsobnosti Ministerstva financií SR

1.	Úvod

V pôsobnosti Ministerstva financií SR sú tri akciové spoločnosti so 100% majetkovou účasťou štátu, a to Slovenská konsolidačná, a.s., Stredisko cenných papierov SR, a.s. a TIPOS, a.s.. 

Slovenská konsolidačná, a.s. bola založená zakladateľskou listinou zo dňa 26. októbra 1999 ako špecializovaná agentúra na riadenie pohľadávok. Podľa výpisu z Obchodného registra akciová spoločnosť vznikla 10. novembra 1999. 

Pôvodnú a dočasnú akcionársku štruktúru Slovenskej konsolidačnej, a.s. tvorilo päť akcionárov – štát zastúpený Ministerstvom financií SR (24%), Slovenská sporiteľňa, a.s. (19%), Všeobecná úverová banka, a.s. (19%), Investičná a rozvojová banka, a.s. (19%) a Konsolidačná banka Bratislava, š.p.ú. (19%). V marci 2000 vláda SR svojim uznesením č. 136/2000 schválila „Projekt agentúry pre prácu s postúpenými pohľadávkami – Slovenská konsolidačná, a.s.“, v zmysle ktorého sa má Slovenská konsolidačná, a.s. transformovať do akciovej spoločnosti v úplnom vlastníctve štátu. Od augusta 2000 je Slovenská konsolidačná, a.s. akciovou spoločnosťou so 100% majetkovou účasťou štátu, za ktorý práva a povinnosti akcionára vykonáva Ministerstvo financií SR.

Hlavnou úlohou Slovenskej konsolidačnej, a.s. je urýchlené vysporiadanie pohľadávok postúpených do agentúry v súvislosti s predprivatizačnou reštrukturalizáciou vybraných bánk a prevzatých pohľadávok z bývalej Konsolidačnej banky Bratislava, š.p.ú..

Akciová spoločnosť Slovenská konsolidačná, a.s. mala k ultimu roka 2001 základné imanie vo výške 93.607.000.000,- Sk, ktoré je rozvrhnuté na 93 607 000 kusov akcií v menovitej hodnote jednej akcie 1.000,- Sk nahradených jednou hromadnou akciou vydanou v listinnej podobe. Spoločnosť bola založená na dobu neurčitú.

	Stredisko cenných papierov SR, a.s. bolo založené na základe zakladateľskej listiny zo dňa 12. novembra 1992. Zakladateľom Strediska cenných papierov SR, a.s. bolo Ministerstvo  financií SR. Podľa výpisu z Obchodného registra akciová spoločnosť vznikla 22. decembra 1992.

Stredisko cenných papierov SR, a.s. bolo založené ako centrálny register a depozitár zaknihovaných cenných papierov. Predmetom jeho činnosti je najmä evidencia zaknihovaných cenných papierov, zmien ich majiteľov a ďalších údajov, ktoré sa ich týkajú, evidencia imobilizovaných cenných papierov, zmien ich majiteľov a ďalších údajov prijímanie listinných cenných papierov do samostatnej a hromadnej úschovy, vedenie zoznamu akcionárov pri listinných akciách na meno, poskytovanie služieb majiteľom cenných papierov, emitentom, obchodníkom s cennými papiermi, zahraničným obchodníkom s cennými papiermi a organizátorom verejného trhu.
Akciová spoločnosť Stredisko cenných papierov SR, a.s. mala v roku 2001 základné imanie vo výške 266.000.000,- Sk, ktoré je rozvrhnuté na 266 kusov akcií v menovitej hodnote jednej akcie 1.000.000,- Sk vydaných v listinnej podobe. Spoločnosť bola založená na dobu neurčitú.

	TIPOS, a.s.  ako akciová spoločnosť bola založená na základe zakladateľskej zmluvy zo dňa 11. decembra 1992. Vznikla zápisom do Obchodného registra Obvodného súdu Bratislava I. a to 28. januára 1993.

           V roku 2001 spoločnosť mala základné imanie vo výške 11 mil. Sk, ktoré je rozvrhnuté na 11 kusov akcií na meno, v menovitej hodnote jednej akcie 1.000.000,- Sk, vydaných v zaknihovanej podobe.  Spoločnosť je založená na dobu neurčitú.

Predmetom činnosti spoločnosti je:

•	prevádzkovanie lotérií a iných podobných hier podľa zákona SNR č. 194/1990 Zb. o lotériách a iných podobných hrách v znení zmien a doplnkov,
•	účasť na zakladaní lotérií a iných podobných hier podľa príslušného zákona v obchodných spoločnostiach v Slovenskej republike,
•	činnosť organizačných a ekonomických poradcov v oblasti prevádzkovania lotérií a iných podobných hier podľa zákona SNR č. 194/1990 Zb. o lotériách a iných       podobných hrách v znení zmien a doplnkov,
•	poskytovanie sprostredkovateľských služieb pre spoločnosti podnikajúce v oblasti lotérií  a iných podobných hier.

2.	Slovenská konsolidačná, a.s.

2.1. Informácia o výkone akcionárskych práv

V zmysle predchádzajúcich stanov akciovej spoločnosti Slovenská konsolidačná, a.s., platných do schválenia nových stanov spoločnosti podľa vzorových stanov schválených vládou, do pôsobnosti valného zhromaždenia patrilo:

-	zmena stanov,
-	rozhodnutie o zvýšení alebo znížení základného imania a o vydaní dlhopisov,
-	rozhodnutie o zrušení spoločnosti,
-	voľba a odvolanie členov dozornej rady,
-	voľba a odvolanie členov investičného výboru,
-	schválenie ročnej účtovnej závierky, rozhodnutie o rozdelení zisku a určenie tantiém,
-	rozhodnutie o odmenách členov dozornej rady,
-	rozhodnutie o zmene práv, spojených s niektorým druhom akcií,
-	schvaľovanie návrhov na získanie a scudzenie majetkových účastí, vrátane majetkových vkladov alebo ich zvýšenia do obchodných spoločností, družstiev a iných spoločností,
-	rozhodnutie o ďalších skutočnostiach, ktoré sú v zmysle všeobecne záväzných právnych predpisov v pôsobnosti valného zhromaždenia.
 
Dňa 1. júla 2002 sa konalo riadne valné zhromaždenie spoločnosti Slovenská konsolidačná, a.s., ktoré zvolalo predstavenstvo spoločnosti v zmysle § 184 ods. 2 Obchodného zákonníka a platných stanov spoločnosti. Hlavnými bodmi programu predmetného valného zhromaždenia boli:

-	schválenie účtovnej závierky za rok 2001,
-	schválenie vysporiadania hospodárskeho výsledku za rok 2001,
-	prerokovanie Výročnej správy za rok 2001,
-	prerokovanie Obchodno-finančného plánu na rok 2002,
-	schválenie nových stanov.
.
Pri rokovaní valného zhromaždenia postupovalo podľa predchádzajúcich stanov, keďže toto valné zhromaždenie bolo zvolané v zmysle týchto stanov, pričom schválenie nových stanov spoločnosti bolo posledným bodom rokovania tohto valného zhromaždenia.

	2.1.1. Účtovná závierka a vysporiadanie hospodárskeho výsledku za rok 2001 
 
Z riadnej účtovnej závierky Slovenskej konsolidačnej, a.s. za rok 2001 vyplýva, že bilančná suma (netto aktíva) Slovenskej konsolidačnej, a.s. k 31.12.2001 predstavovala
15 mld. Sk a oproti minulému roku poklesla o 4 mld. Sk (o 19,2%). Hlavný vplyv na celkový pokles bilančnej sumy spoločnosti v priebehu roka 2001 malo vysporiadanie časti portfólia pohľadávok. Celková brutto hodnota aktív Slovenskej konsolidačnej, a.s. predstavovala ku koncu roka 2001 hodnotu 79,5 mld. Sk, z toho opravné položky (korekcia na netto aktíva) sumu 64,5 mld. Sk.

Celkové výnosy spoločnosti dosiahli za rok 2001 sumu 84,5 mld. Sk a celkové náklady zaznamenali sumu 89,7 mld. Sk. Najväčší podiel na celkových výnosoch predstavovalo zúčtovanie opravných položiek do prevádzkových výnosov (74,5 mld. Sk) a na celkových nákladoch tvorba opravných položiek do prevádzkových nákladov (61,6 mld. Sk). Slovenská konsolidačná, a.s. tak vykázala za rok 2001 stratu vo výške 5,2 mld. Sk.

Predstavenstvo spoločnosti navrhlo stratu za rok 2001 zaúčtovať na účet neuhradenej straty z minulých rokov.

Podľa názoru audítora účtovná závierka vyjadruje verne vo všetkých významných súvislostiach finančnú situáciu spoločnosti k 31. decembru 2001 a výsledok hospodárenia za uplynulý rok v súlade so zákonom o účtovníctve.

Riadne valné zhromaždenie na základe preskúmania a odporúčania dozorne rady schválilo účtovnú závierku za rok 2001 a návrh na vysporiadanie hospodárskeho výsledku za rok 2001, ktoré predložilo predstavenstvo.

	2.1.2. Výročná správa za rok 2001
  
Výročná správa Slovenskej konsolidačnej, a.s. za rok 2001 obsahuje základné informácie o spoločnosti, výsledky obchodnej činnosti za rok 2001, výsledky hospodárenia za rok 2001, pravidlá činnosti spoločnosti a systém jej vnútornej kontroly, informačné zabezpečenie činnosti, časť týkajúcu sa ľudských zdrojov, súvahu a výkaz ziskov a strát v skrátenom rozsahu za rok 2001 a prílohu.
Výročná správa podčiarkuje tú skutočnosť, že samotný vznik a činnosť Slovenskej konsolidačnej, a.s. si vynútilo pokračovanie transformačného procesu slovenskej ekonomiky, ktorého súčasťou aj reštrukturalizácia bankového a podnikového sektora. Jej založenie bolo súčasťou vládneho programu reštrukturalizácie a privatizácie bankového sektora a reštrukturalizácie podnikového sektora.

Slovenská konsolidačná, a.s. v roku 2001 sústredila svoju činnosť najmä na správu a vymáhanie pohľadávok, postúpenie pohľadávok, finalizáciu prípravy predaja svojho podielu v Poštovej banke, a.s., riešenie situácie v spoločnosti Calex, a.s. a Nový Calex, a.s., predaj akcií Všeobecnej úverovej banky, a.s. zo svojho portfólia a na prevzatie majetku a záväzkov bývalej Konsolidačnej banky Bratislava, š.p.ú..

Napriek nepriaznivému stavu mikroekonomickej sféry Slovenská konsolidačná, a.s. zinkasovala počas roku 2001 peňažné prostriedky z vysporiadania pohľadávok v celkovom objeme 1,3 mld. Sk. Získané prostriedky boli použité na splatenie časti návratných finančných výpomocí do štátneho rozpočtu v sume 300 mil. Sk a na zvýšenie základného imania Poštovej banky a.s. v sume 658 mil. Sk, ktorej je Slovenská konsolidačná, a.s. majoritným akcionárom.

Výročná správa za rok 2001 obsahuje všetky náležitosti v zmysle novely Obchodného zákonníka a platných stanov spoločnosti, keďže súčasťou výročnej správy je aj časť týkajúca sa podnikateľskej činnosti spoločnosti a stavu jej majetku. Výročná správa obsahuje aj vybrané údaje z účtovnej závierky za rok 2001.

Predmetná výročná správa však nebola riadnym valným zhromaždením schválená, pretože neobsahovala aj kritické miesta v oblasti činnosti Slovenskej konsolidačnej, a.s. a z toho vyvodené personálne zmeny v priebehu roka 2001, pričom bolo uložené predstavenstvu spoločnosti dopracovať výročnú správu v zmysle správy o Slovenskej konsolidačnej, a.s., ktorá bude predmetom rokovania v Národnej rade Slovenskej republiky.

2.1.3. Obchodno-finančný plán na rok 2002 

Obchobno-finančný plán Slovenskej konsolidačnej, a.s. na rok 2002 bol sformovaný ako rezultát troch základných koncepčných zámerov:

1.	zintenzívnenie práce s pohľadávkami, v rámci ktorého bude sústredená pozornosť na štyri podstatné aspekty ich riešenia (predajom, mandátnou zmluvou, prostredníctvom spoločného podniku, priamou správou v podmienkach Slovenskej konsolidačnej, a.s.);
2.	plnenie podmienok poskytnutia druhej a tretej tranže pôžičky EFSAL od Svetovej banky, stanovených pre Slovenskú konsolidačnú, a.s.;
3.	zabezpečenie splátok návratných finančných výpomocí do štátneho rozpočtu do výšky 4,2 mld. Sk, ako to vyplýva z uznesenia vlády SR č. 790/2001, a splátok istiny a úrokov voči Národnej banke Slovenska z redistribučného úveru na TOZ v celkovej sume 2,7 mld. Sk.     
   
Obchodno-finančný plán na rok 2002 predikuje príjmy v súhrnnej výške 5,1 mld. Sk (vzťahujúce sa k vysporiadaniu portfólia pohľadávok v objeme 81,9 mld. Sk) a výdavky spojené s vymáhaním pohľadávok v súhrnnej výške 210 mil. Sk. Z účtovného hľadiska však najväčší vplyv na hospodársky výsledok za rok 2002 bude mať použitie opravných položiek (predpokladá sa do výšky 66,4 mld. Sk /výnosy/) a odpisy pohľadávok (predpokladajú sa do výšky 78,4 mld. Sk /náklady/) vyplývajúce z vysporiadavania pohľadávok. Z tohto dôvodu sa za rok 2002 očakáva celková účtovná strata vo výške 13,9 mld. Sk.

	Riadne valné zhromaždenie podľa dovtedy planých stanov spoločnosti zobralo na vedomie obchodno - finančný plán na rok 2002.

2.1.4. Nové stanovy spoločnosti

Nové stanovy akciovej spoločnosti Slovenská konsolidačná, a.s. boli vypracované v súvislosti s rozsiahlou novelou Obchodného zákonníka a zároveň v zmysle materiálu „Návrh vzorových stanov akciovej spoločnosti so 100% majetkovou účasťou štátu“, ktorý vláda SR schválila uznesením č. 396 zo dňa 17. apríla 2002. Návrh nových stanov Slovenskej konsolidačnej, a.s. obsahuje všetky záväzné, a vo väčšine prípadov aj odporúčané ustanovenia vzorových stanov podľa vládneho materiálu.

Nové stanovy spoločnosti upravujú kompetencie jednotlivých orgánov tak, aby bol garantovaný efektívny a transparentný výkon akcionárskych práv a správa majetku spoločnosti. Nové stanovy výrazným spôsobom posilňujú právomoci valného zhromaždenia ako najvyššieho orgánu spoločnosti v zmysle vládou schváleného materiálu. Valné zhromaždenie rozhoduje nielen o všetkých strategických záležitostiach, všetkých majetkových transakciách nad 5 mil. Sk, ale aj o personálnom zložení predstavenstva, dozornej rady a investičného výboru. Čo sa týka právomocí dozornej rady, tie to boli „silné“ aj podľa predchádzajúcich stanov spoločnosti. Na rozdiel od klasických akciových spoločností, Slovenská konsolidačná, a.s. má vo svojich stanovách zakotvený aj špecifický orgán spoločnosti – investičný výbor. Ide o poradný orgán predstavenstva a dozornej rady bez rozhodovacích právomocí.

Riadne valné zhromaždenie schválilo nové stanovy Slovenskej konsolidačnej, a.s. a zároveň uložilo predstavenstvu premietnuť zmeny vyplývajúce z týchto stanov do ostatných vnútorných predpisov spoločnosti a dozornej rade predložiť na najbližšie valné zhromaždenie, resp. rozhodnutie v pôsobnosti valného zhromaždenia návrh zmeny štatútu dozornej rady.

2.2. Informácia o činnosti dozornej rady

Činnosť dozornej rady Slovenskej konsolidačnej, a.s. bola v prevažnej miere určovaná polročnými plánmi jej činnosti. V roku 2001 sa uskutočnilo celkom 16 zasadnutí dozornej rady, z toho 4 zasadnutia boli mimoriadne.

Z hľadiska obsahového boli predmetom rokovania najmä materiály súvisiace s podnikateľskou a obchodnou činnosťou spoločnosti a jej finančným hospodárením.

V súvislosti s obchodnou činnosťou spoločnosti dozorná rada v roku 2001 schvaľovala novelizácie všetkých vnútorných predpisov spoločnosti upravujúcich výkon obchodnej činnosti (zásady obchodnej činnosti, spolupráca s komerčným sektorom, spolupráca s advokátskymi kanceláriami). V zmysle kompetenčného poriadku spoločnosti schvaľovala všetky riešenia vysporiadania pohľadávok formou postúpenia pohľadávok a vyjadrovala s návrhom riešenia pohľadávok formou zavedenia splátkových kalendárov.

V otázkach finančného hospodárenia spoločnosti dozorná rada schvaľovala plán investícií na rok 2001 obchodno-finančný plán na rok 2001. V zmysle Obchodného zákonníka dozorná rada v roku 2001 preskúmala ročnú účtovnú závierku a návrh na vysporiadania hospodárskeho výsledku za predchádzajúci rok.

Na každom zasadnutí dozorná rada prerokúvala výsledky kontrolnej činnosti útvaru vnútorného dozoru v zmysle ňou schváleného plánu kontrolnej činnosti a pokynov predsedu dozornej rady. V prípade, že došlo k porušeniu vnútorných predpisov spoločnosti, dozorná rada okamžite prijala opatrenia na nápravu zistených nedostatkov.  

2.3. Potreba zvýšenia základného imania spoločnosti

Slovenská konsolidačná, a.s. plánuje v roku 2002 realizáciu svojich pohľadávok prostredníctvom:

a)	vytvorenia Spoločného podniku na riadenie portfólia problémových pohľadávok so zahraničným investorom,
b)	individuálnymi resp. súborovými predajmi pohľadávok formou súťažného postúpenia (verejné výberové konanie, obchodná verejná súťaž).

Pri vysporiadávaní pohľadávok zo svojho portfólia naráža na určité prekážky v oblasti účtovných a daňových predpisov, ktoré bude nevyhnutné v najbližšom období odstrániť. V zmysle Opatrenia MF SR č. 3177/1998-KM, ktorým sa ustanovuje účtová osnova a postupy účtovania pre podnikateľov je spoločnosť povinná odpisovať postúpené pohľadávky. Podľa zákona o účtovníctve č. 563/1991 Zb. v znení neskorších predpisov postúpenie pohľadávok bude predstavovať odpis (tzn. náklady) v ich nominálnej hodnote. V dôsledku výrazného rozdielu medzi nominálnou hodnotou predávaných pohľadávok a ich reálnou predajnou cenou vznikajú Slovenskej konsolidačnej, a.s. náklady, ktoré negatívne ovplyvňujú výšku vlastného imania spoločnosti. Nadväzne na vyššie uvedené skutočnosti a s prihliadnutím na objem kumulovanej straty z predchádzajúcich rokov spoločnosť predpokladá k 31.12.2002 dosiahnutie zápornej hodnoty vlastného imania.

V zmysle zákona č. 328/1991 o konkurze a vyrovnaní v znení neskorších predpisov, ak je dlžník nepretržite 60 dní v predĺžení ( jedným z kritérií posúdenia predĺženia subjektu je aj hodnota vlastného imania), je povinný podať na seba návrh na vyhlásenie konkurzu. 

V snahe predísť tomuto riziku Slovenská konsolidačná, a.s. navrhuje vloženie pohľadávok Ministerstva financií SR voči spoločnosti z návratných finančných výpomocí, uzavretých na financovanie realizácie osobitných záruk vlády, ako nepeňažný vklad do základného imania spoločnosti. 

V tejto súvislosti bude nevyhnutné novelizovať príslušné ustanovenie zákona
č. 303/1995 Z. z. o rozpočtových pravidlách, a to prechodné ustanovenie § 55 doplniť o nový odsek 8 v nasledovnom znení : „Pohľadávky z návratných finančných výpomocí poskytnutých podľa § 6 ods. 5 písm. d) právnickej osobe alebo prevzatých právnickou osobou, na ktorú prešli pohľadávky z úverov v rámci reštrukturalizácie úverového portfólia bánk uvedený v osobitnom predpise 34 a) môže ministerstvo vložiť ako nepeňažný vklad do základného imania tejto právnickej osoby.“ 
/odkaz 34 a): § 17 ods. 1 zákona č. 483/2001 Z. z. o bankách a o zmene a doplnení niektorých zákonov/.

3.	Stredisko cenných papierov SR, a.s.

3.1. Informácia o výkone akcionárskych práv

V zmysle predchádzajúcich stanov akciovej spoločnosti Stredisko cenných papierov SR, a.s., platných do schválenia nových stanov spoločnosti podľa vzorových stanov schválených vládou, do pôsobnosti valného zhromaždenia patrilo:

-	zmena stanov,
-	rozhodnutie o zvýšení alebo znížení základného imania a o vydaní dlhopisov,
-	rozhodnutie o zrušení spoločnosti,
-	voľba a odvolanie členov predstavenstva a dozornej rady, s výnimkou členov dozornej rady volených zamestnancami spoločnosti,
-	schválenie ročnej účtovnej závierky, rozhodnutie o rozdelení zisku a určenie tantiém,
-	rozhodnutie o odmenách členov predstavenstva a dozornej rady,
-	schválenie výročnej správy,
-	rozhodnutie o zmene práv, spojených s niektorým druhom akcií, 
-	rozhodnutie o ďalších skutočnostiach, ktoré sú v zmysle všeobecne záväzných právnych predpisov v pôsobnosti valného zhromaždenia.

Dňa 28. júna 2002 sa konalo riadne valné zhromaždenie spoločnosti Stredisko cenných papierov SR, a.s., zvolalo predstavenstvo spoločnosti v zmysle § 184 ods. 2 Obchodného zákonníka a platných stanov spoločnosti. Hlavnými bodmi programu predmetného valného zhromaždenia boli:

-	schválenie účtovnej závierky za rok 2001,
-	schválenie vysporiadania straty za rok 2001,
-	schválenie Výročnej správy za rok 2001,
-	prerokovanie obchodného a finančného plánu na rok 2002,
-	schválenie nových stanov,
-	schválenie štatútu dozornej rady,
-	schválenie zmlúv o výkone funkcie členov orgánov spoločnosti a pracovnej zmluvy generálneho riaditeľa,
-	odvolanie a voľba členov dozornej rady a určenie predsedu dozornej rady. 

Do schválenia nových stanov spoločnosti sa pri rokovaní valného zhromaždenia postupovalo podľa predchádzajúcich stanov, pri prerokúvaní nasledujúcich bodov sa postupovalo v zmysle novoschválených stanov.
 
3.1.1. Účtovná závierka a vysporiadanie straty za rok 2001

	Z riadnej účtovnej závierky Strediska cenných papierov SR, a.s. za rok 2001 vyplýva, že bilančná suma spoločnosti k 31.12.2001 predstavovala 469 mil. Sk a oproti minulému roku vzrástla o 49 mil. Sk (o 11,7%). Hlavný vplyv na nárast bilančnej sumy spoločnosti v priebehu roka 2001 malo zvýšenie objemu krátkodobých pohľadávok.

Celkové výnosy spoločnosti dosiahli za rok 2001 sumu 497 mil. Sk a celkové náklady zaznamenali sumu 523 mil. Sk. Výnosy za služby poskytované Strediskom cenných papierov SR, a.s. predstavovali 328 mil. Sk. Celkové náklady boli značne ovplyvnené mimoriadnou tvorbou opravných položiek v celkovej výške 156 mil. Sk. Stredisko cenných papierov SR, a.s. tak vykázalo za rok 2001 stratu vo výške 25 mil. Sk. Hospodársky výsledok bol však negatívne ovplyvnený najmä jednorázovým nákladom vo výške 88 mil. Sk vyplývajúcim z dôvodu úhrady škody spoločnosti Kierra, a.s. na základe rozhodnutia Najvyššieho súdu SR. Vďaka prekročeniu výnosov z prevádzkovej činnosti oproti plánovaným o vyše 30 mil. Sk nebol tento negatívny dopad na celkový hospodársky výsledok až taký citeľný. V prípade abstrahovania od tohto jednorázového nákladu  by bol plánovaný zisk spoločnosti splnený na viac ako 316%. 
 
Predstavenstvo spoločnosti navrhlo vysporiadať stratu za rok 2001 vo výške 25 mil. Sk jej vykrytím v plnej výške z rizikového fondu.

Podľa názoru audítora účtovná závierka spoločnosti Stredisko cenných papierov SR, a.s. za rok 2001 poskytuje verný a pravdivý obraz vo všetkých významných súvislostiach o majetkovej a finančnej situácii spoločnosti k 31.12.2001 a výsledok hospodárenia za uvedený rok v súlade so zákonom o účtovníctve č. 563/1991 Zb. v znení neskorších predpisov.

Radne valné zhromaždenie na základe preskúmania a odporúčania dozorne rady schválilo účtovnú závierku za rok 2001 a návrh na vysporiadanie straty za rok 2001, ktoré predložilo predstavenstvo. 

	3.1.2. Výročná správa za rok 2001 

Výročná správa Strediska cenných papierov, SR a.s. za rok 2001 obsahuje, základné údaje o spoločnosti a predmet činnosti, hlavné ciele spoločnosti, výsledky hospodárenia za rok 2001, štruktúru poskytovania služieb, zamestnanosť a vývoj miezd, investície, platné legislatívne úpravy a ich predpokladané zmeny týkajúce sa činnosti centrálneho registra a depozitára zaknihovaných cenných papierov.

Výročná správa podčiarkuje tú skutočnosť, že pri pohľade na objem poskytovaných služieb je rok 2001 najvýraznejším za posledných päť rokov. V porovnaní s minulým rokom sa tento objem v korunovom vyjadrení zvýšil o 23%, čo ovplyvnili najmä mimoriadne jednorázové výnosy zo zabezpečenia emisií štátnych dlhopisov na účely reštrukturalizácie bankového sektora. Napriek tejto pozitívnej charakteristike je rok 2001 druhým rokom v histórii spoločnosti, kedy bola zaznamená strata. Strata za rok 2001 však bola negatívne ovplyvnená už spomínaným jednorázovým nákladom vyplývajúcim z prehratého dlhodobého súdneho sporu, ktorý vznikol ešte v roku 1995.

V roku 2001 sa Stredisko cenných papierov SR, a.s. zameralo najmä na stabilizáciu dodávateľsko-odberateľskej základne a postupné ďalšie kroky v príprave na transformáciu na centrálny depozitár. Úspešne zrealizovalo zmenu centrálneho produkčného systému a pripravilo jeden zo základných predpokladov fungovania budúceho centrálneho depozitára – nový centrálny výpočtový systém Alpha GS 160, ktorý umožňuje paralelný chod niekoľkých náročných softvérových aplikácii v na sebe nezávislých prostrediach.

Pozitívne výsledky Strediska cenných papierov SR, a.s. za poskytovanie služieb v roku 2001 sa podarilo dosiahnuť napriek útlmu aktivity subjektov pôsobiacich na kapitálovom trhu v Slovenskej republike.
Výročná správa za rok 2001 obsahuje všetky náležitosti v zmysle novely Obchodného zákonníka a platných stanov spoločnosti, keďže súčasťou výročnej správy je aj časť týkajúca sa podnikateľskej činnosti spoločnosti a stavu jej majetku. Výročná správa obsahuje aj vybrané údaje z účtovnej závierky za rok 2001.

Riadne valné zhromaždenie schválilo výročnú správu spoločnosti za rok 2001 predloženú predstavenstvom spoločnosti. 

3.1.3. Obchodný a finančný plán na rok 2002

 Obchodný a finančný plán Strediska cenných papierov SR na rok 2002 vychádza zo strategického cieľa, ktorým je technologická a personálna príprava na uskutočnenie transformácie na centrálny depozitár v zmysle nového zákona o cenných papieroch a investičných službách.

Celkové náklady v roku 2002 plánuje Stredisko cenných papierov SR, a.s. na 258 mil. Sk, čo predstavuje o 16 mil. Sk menej v porovnaní s plánom na rok 2001. Spoločnosť pripravila plán v oblasti nákladov na úrovni hornej hranice reálnej kalkulácie a odhadov. Rizikom s najväčším predpokladaným vplyvom na štruktúru nákladov je práve spomínaný proces transformácie na centrálny depozitár, s čím súvisí potreba investícií do hardvérového a softvérového vybavenia na zabezpečenie zákonom stanovených služieb.

Stredisko cenných papierov SR, a.s. plánuje na rok 2002 celkové výnosy na úrovni 260 mil. Sk a s poklesom o 34 mil. Sk oproti plánu na rok 2001. Plán v oblasti výnosov zohľadňuje skutočnosť, že v roku 2002 už nemožno očakávať mimoriadne výnosy so zabezpečovania emisie reštrukturalizačných štátnych dlhopisov. Plánovaný hospodársky výsledok tak predstavuje zisk pred zdanením vo výške 2 mil. Sk. 

Riadne valné zhromaždenie podľa dovtedy planých stanov spoločnosti zobralo na vedomie obchodný a finančný plán na rok 2002. 

3.1.4. Nové stanovy spoločnosti

Nové stanovy akciovej spoločnosti Stredisko cenných  papierov SR, a.s. boli vypracované v súvislosti s rozsiahlou novelou Obchodného zákonníka, novým zákonom o cenných papieroch a investičných službách a zároveň v zmysle materiálu „Návrh vzorových stanov akciovej spoločnosti so 100% majetkovou účasťou štátu“, ktorý vláda SR schválila uznesením č. 396 zo dňa 17. apríla 2002. Nové stanovy Strediska cenných papierov SR, a.s. obsahujú všetky záväzné ustanovenia vzorových stanov podľa vládneho materiálu. 

Nové stanovy spoločnosti upravujú kompetencie jednotlivých orgánov tak, aby bol garantovaný efektívny a transparentný výkon akcionárskych práv a správa majetku spoločnosti. Nové stanovy výrazným spôsobom posilňujú právomoci valného zhromaždenia ako najvyššieho orgánu spoločnosti v zmysle vládou schváleného materiálu. Valné zhromaždenie rozhoduje nielen o všetkých strategických záležitostiach, všetkých majetkových transakciách nad 5 mil. Sk, ale aj o personálnom zložení predstavenstva a dozornej rady. Zároveň sa posilňujú aj právomoci dozornej rady, ktorá rozhoduje o všetkých ostatných dôležitých záležitostiach, ktoré nespadajú do kompetencie valného zhromaždenia.

Valné zhromaždenie schválilo nové stanovy akciovej spoločnosti Stredisko cenných papierov SR, a.s., ktoré boli vypracované v zmysle vzorových stanov.

3.1.5. Štatút dozornej rady

Potreba vypracovania a schválenia štatútu dozornej rady vyplynula zo schválenia nových stanov Strediska cenných papierov SR, a.s.. V zmysle nových stanov spoločnosti, schválených v súlade so záväznými ustanoveniami vzorových stanov podľa vládneho materiálu, návrh štatútu dozornej rady schvaľuje valné zhromaždenie na návrh dozornej rady. Dozorná rada predložila na valné zhromaždenie návrh štatútu dozornej rady, ktorý bol vypracovaný v súlade s novými stanovami spoločnosti.

Riadne valné  zhromaždenie schválilo návrh štatútu dozornej rady predložený dozornou radou spoločnosti. 

3.1.6. Zmluvy o výkone funkcie členov orgánov spoločnosti
a pracovná zmluva generálneho riaditeľa

	Zmluvy o výkone členov predstavenstva a dozornej rady a pracovná zmluva generálneho riaditeľa boli predložené na valné zhromaždenie rovnako v zmysle nových stanov spoločnosti. Podľa nových stanov vzťahy medzi členmi predstavenstva a dozornej rady na jednej strane a samotnou spoločnosťou na strane druhej musia byť upravené písomnou zmluvou schválenou valným zhromaždením, ktorej návrh predkladá predstavenstvo. Valné zhromaždenie podľa nových stanov schvaľuje aj pracovnú zmluvu generálneho riaditeľa (funkciu generálneho riaditeľa vykonáva predseda predstavenstva). Uvedené zmluvy upravujú aj odmeňovanie jednotlivých členov orgánov spoločnosti, ktoré je pod limitom ustanoveným v stanovách, ako to vyplýva zo záväzných ustanovení vzorových stanov schválených vládou.

Riadne valné zhromaždenie schválilo zmluvy o výkone funkcie členov predstavenstva  a dozornej rady a pracovnú zmluvu generálneho riaditeľa podľa návrhu predloženého predstavenstvom.

3.1.7. Odvolanie a voľba členov dozornej rady a určenie predsedu dozornej rady

Riadne valné zhromaždenie z dôvodu rozviazania pracovného pomeru s Ministerstvom financií SR odvolalo p. Ing. Janku Pohlovú, bývalú riaditeľku odboru kapitálového trhu a poisťovníctva z funkcie člena dozornej rady. Valné zhromaždenie zároveň zvolilo p. Ing. Stanislavu Fejfarovú, CSc., generálnu riaditeľku sekcie štátneho záverečného účtu, dlhu a účtovníctva Ministerstva financií SR a p. Ing. Katarínu Polavkovú, CSc., riaditeľku odboru riadenia štátneho dlhu Ministerstva financií SR, do funkcie nového člena dozornej rady a určilo p. Ing. Katarínu Polavkovú, CSc. za predsedníčku dozornej rady.
3.2. Informácia o činnosti dozornej rady 

Dozorná rada Strediska cenných papierov SR, a.s. pri svojej činnosti riadila ustanoveniami Obchodného zákonníka a platných stanov spoločnosti. V roku 2001 dozorná rada zasadala celkovo 9-krát.

	V rámci svojej pôsobnosti určenej stanovami dozorná rada prerokovala v roku 2001 ročnú účtovnú závierku a návrh na rozdelenie zisku za predchádzajúci rok a odporučila valnému zhromaždeniu ich schválenie.  Dozorná rada preskúmala návrh finančného plánu spoločnosti na rok 2001 a podala valnému zhromaždeniu správu o jeho preskúmaní. Dozorná rada odsúhlasila uzatvorenie zmluvy o vykonávaní auditu v roku 2001 s auditorskou spoločnosťou Ekopraktik, s.r.o..

Dozorná rada v súvislosti s konečným rozhodnutím v spore so spoločnosťou Kierra, a.s. (náhrada škody vo výške 88 mil. Sk) vyslovila súhlas s návrhom predstavenstva na transformáciu prostriedkov fondu rozvoja na rizikový fond. Na mimoriadnom zasadnutí dozorná rada SCP SR odporučila predstavenstvu s pripomienkami podpísanie zmluvy o finančnom vyrovnaní so spoločnosťou Kierra, a.s. a odporučila ďalšie rokovanie s bankami s cieľom dosiahnutia čo najlepších úverových podmienok pre splácanie náhrady škody voči spoločnosti Kierra, a.s.

V rámci výkonu dohľadu nad podnikateľskou činnosťou spoločnosti dozorná rada  SCP SR pravidelne vo štvrťročných intervaloch požadovala informácie o vývoji hospodárenia spoločnosti a oboznamovala sa s predpokladaným vývojom hospodárskych výsledkov do konca roka 2001.

4.	TIPOS, a.s.  

4.1. Informácia o výkone akcionárskych práv

Dňa 22. apríla 2002 sa konalo riadne valné zhromaždenie TIPOS, a.s., ktoré zvolal akcionár  spoločnosti v zmysle § 190  Obchodného zákonníka a platných stanov spoločnosti. Hlavnými bodmi programu  valného zhromaždenia boli:

-	prerokovanie Výročnej správy  predstavenstva o výsledkoch hospodárenia a stave majetku spoločnosti za rok 2001 a informácia o podnikateľskom zámere spoločnosti na rok 2002,
-	správa dozornej rady  a stanovisko dozornej rady k riadnej účtovnej závierke za rok 2001,
-	schválenie riadnej  účtovnej závierky za rok 2001 a rozdelenie zisku,
-	návrh na zmenu v organizačnom poriadku.

Naledovné mimoriadne valné zhromaždenie zvolal jediný akcionár v súlade s § 190 Obchodného zákonníka. Konalo sa dňa 27. júna 2002 s nasledovnými hlavnými bodmi  programu:

-	schválenie konsolidovanej ročnej účtovnej závierky za rok 2001,
-	schválenie konsolidovanej výročnej správy za rok 2001,
-	zmena stanov spoločnosti,
-	schválenie štatútu dozornej  rady,
-	schválenie zmlúv o výkone funkcií členov predstavenstva a dozornej rady,
-	schválenie audítora spoločnosti na účtovný rok 2002,
-	koncepčný zámer rozvoja spoločnosti na roky 2003 – 2007.

4.1.1. Výročná správa za rok 2001
 
Výročná správa TIPOS, a.s. za rok 2001 obsahuje úvodné slovo predsedu predstavenstva a generálneho riaditeľa spoločnosti, základné informácie o spoločnosti, správu predstavenstva o výsledkoch roku 2001, výsledky obchodnej činnosti za rok 2001, ekonomický vývoj spoločnosti,  sponzorskú činnosť v roku 2001, produkty spoločnosti, ich charakteristiku a dosiahnuté tržby, časť týkajúcu sa ľudských zdrojov, ciele a zámery na rok 2002, informáciu o hospodárskych výsledkoch TIPOS, a.s. za obdobie roku 2001, súvahu a výkaz ziskov a strát v skrátenom rozsahu za rok 2001.

             Spoločnosť TIPOS, a.s. v roku 2001 pokračovala v realizácii dlhodobých strategických cieľov v uvázaní nových produktov na slovenský trh, v zefektívnení svojej obchodnej siete, pričom musela respektovat existujúce možnosti vyplývajúce z obchodných zmlúv so spoločnosťou GTECH Corp., v podpore predaja produktov ale i zainteresovaní mandatárov na zvýšení predaja a priemerných týždenných tržieb na terminál. Boli urobené kroky k inovácií niektorých ustanovení zmlúv o poskytovaní technického servisu a finančnej zmluvy so spoločnosťou GTECH Corp. s cieľom podpísať dodatok k existujúcej zmluve, ktorý by umožňoval technologickú inováciu a rozšírenie siete terminálov. Zároveň by boli riešené aj otázky efektívnosti prevádzkovania, rozšírenia počtu obchodných miest a riešenie
regionálnych a sociálnych aspektov lotérie.

          Výročná správa podčiarkuje skutočnosť, že plnenie úloh podnikateľského zámeru, t.j. hlavných úloh na rok 2001, prebiehalo v podmienkach zložitého procesu naštartovania oživenia slovenskej ekonomiky. Najvýznamnejší dopad na hospodárenie TIPOS, a. s. mal inflačný vývoj, s ním spojený rast ceny vstupov a oslabenie kurzu koruny. Nezanedbateľným faktorom vplývajúcim na fungovanie spoločnosti bola nestabilná legislatíva najmä pokiaľ ide o spôsob prevádzkovania spotrebiteľských lotérií. Negatívne sa odrazil nielen v náraste objemu operatívnych úloh na úkor koncepčných úloh ale aj a najmä v poškodení image spoločnosti (negatívna mediálna kampaň). Nebývalý rozvoj spotrebiteľských lotérií predstavuje v súčasnosti na trhu významnú konkurenčnú aktivitu. Aj za týchto podmienok sa TIPOS, a. s. podarilo splniť všetky hlavné úlohy a posilňovať strategické ciele spoločnosti.
   
Výročná správa za rok 2001 obsahuje všetky náležitosti v zmysle novely Obchodného zákonníka a platných stanov spoločnosti, keďže súčasťou výročnej správy je aj časť týkajúca sa podnikateľskej činnosti spoločnosti a stavu jej majetku. 

4.1.2. Informácia o ekonomickom vývoji a konečných hospodárskych
výsledkoch za rok 2001 

Základným cieľom v ekonomickej oblasti boli na riadnom valnom zhromaždení spoločnosti TIPOS, a.s. vytýčené tieto ciele:
• zabezpečiť objem tržieb z lotérií na úrovni 2 682 510 tis. Sk,
• dosiahnuť odvod z výťažku do ŠR na úrovni 447 808 tis. Sk,
• dosiahnuť podiel nákladov na tržbách 98,01%,
• dosiahnuť rentabilitu nákladov meranú k hrubému zisku na úrovni 2,63%.

           Tieto ciele boli v roku 2001 nielen splnené ale aj prekročené. Z hľadiska absolutných ukazovateľov bol objem celkových výnosov, tržieb a odvod z výťažku najvyšší v doterajšej histórii spoločnosti  TIPOS, a. s.

           Tržby z lotérií prekročili plánovaný objem o 47 205 tis. Sk, to je viac o 1,76% a celkovo dosiahli hodnotu 2 729 715 tis. Sk. Odvod z výťažku prekročil úroveň plánu o 15 033 tis. Sk, to je viac o 3,36% a celkovo dosiahol hodnotu 462 842 tis. Sk. Znížením podielu celkových nákladov na tržbách o 0,34%-ho bodu na úroveň 97,67% došlo v roku 2001 k relatívnej úspore celkových nákladov o 9 281 tis. Sk. Rentabilita nákladov meraná k hrubému zisku v roku 2001 je cca o 39% vyššia ako sa uvažovalo v pláne a dosiahla hodnotu 3,66%. Celkové výnosy spoločnosti boli v roku 2001 vyššie ako uvažoval plán o 65 207 tis. Sk, čo je o 2,42% viac a dosiahli hodnotu 2 763 614 tis. Sk. Rozhodujúci podiel na tomto zvýšení mali tržby  z lotérií v čiastke 47 205 tis. Sk a ostatné výnosy v čiastke 18 002 tis. Sk. Zisk pred zdanením dosiahol hodnotu 97 489 tis. Sk, čo je o 56 500 tis. Sk menej ako v roku  2000, ale viac o 28 334 tis. Sk ako v pláne na rok 2001. 
®
          Zisk po zdanení dosiahol čiastku 64 660 tis. Sk, čo je o 41 338 tis. Sk menej ako v roku 2000, ale o 24 005 tis. Sk viac ako v pláne na rok 2001. Na hospodársky výsledok okrem rastu tržieb v rozhodujúcej miere vplývalo aj zvýšenie sadzby odvodu z výťažku o 4% za číselné lotérie, čo v prepočte na úroveň roku 2000 predstavuje zvýšenie nákladov na odvod z výťažku o 39 054 tis. Sk. Zvýšil sa podiel výhier na tržbách o 1,59% čo predstavuje zvýšenie nákladov o 43 402 tis. Sk.
	
          Z pohľadu akcionára rozhodujúcimi ukazovateľmi úspešnosti fungovania spoločnosti je odvod  z výťažku do štatného rozpočtu  a dividendy. V roku 2001 tvoril odvod z výťažku 462 842 tis. Sk a v porovnaní s rokom 2000 došlo k nárastu o 34 963 tis. Sk, t. j. o 8,17%. 
           
          V roku 2001 boli pre akcionára odvedené aj dividendy za rok 2000 v celkovej čiastke 75 000 tis. Sk.

          Finančná situácia spoločnosti bola aj v roku 2001 výrazne sebestačná a stabilná. Spoločnosť si svoje odvodové povinnosti voči štátu či už v oblasti daní z príjmov, alebo v oblasti odvodov z výťažku  splnila. Plynule plnila záväzky aj pri vyplácaní výhier hráčom, ktoré dosiahli v roku 2001 hodnotu 1 417 737 tis. Sk. Aj ukazovatele likvidity dokazujú, že spoločnosť je finančne zdravá a oproti roku 2000 sa celková likvidita zvýšila o 0,29 a dosiahla index 3,67, pričom bežná likvidita dosiahla hodnotu 3,44. Doba inkasa pohľadávok dosiahla hodnotu 9,06 dňa, čo je mierne predĺženie indexu oproti roku 2000 o 0,6 dňa. Finančná samostatnosť dosiahla hodnotu 0,64.

          Aktíva    celkom    spoločnosti    poklesli   oproti roku 2000 len mierne o 1 039 tis. Sk. V štruktúre však stále aktíva poklesli o 7 887 tis. Sk a to hlavne odpredajom akcií Casino Šport, a. s. Košice v objeme 15 300 tis. Sk. Naopak    nehmotné a hmotné investície vzrástli o 7 413 tis. Sk. Ide hlavne o budovanie materiálno technickej základne internetových hier a o nákup žrebových zariadení. Obežné aktíva vzrástli o 6 799 tis. Sk a to hlavne nárastom krátkodobých pohľadávok z obchodného  styku o 6 382 tis. Sk.  Finančný   majetek   klesol o 1 046 tis. Sk. Na strane pasív však došlo k poklesu krátkodobých záväzkov o 2 389 tis. Sk. Celkovú úspešnosť fungovania spoločnosti dokumentuje i to, že vlastné imanie spoločnosti niekoľkonásobne prevyšuje základné imanie a dosiahlo hodnotu 250 314 tis. Sk.

          Ďalšou oblasťou činnosti spoločnosti je kapitálová účasť v kasínach. TIPOS mal v roku 2001 svoju účasť v týchto spoločnostiach:

CASINOS SLOVAKIA, a.s. 51,32 % podiel
CASINO ŠPORT Košice, a.s. 51 % podiel - bol predaný dňa 21. 11. 2001
CASINO SLIAČ SLOVAKIA v likvidácii, a.s. 51 % podiel - od 22.02.2000 v likvidácii
KASÍNO INOVEC, s.r.o. 10 % podiel - návrh na zrušenie účasti predložený príslušnému súdu
CASINO TREND, s.r.o. 20 % podiel - súdny spor o zrušenie účasti TIPOS, a.s.
SLOVENSKÉ KASÍNA v likvidácii, a.s. 100 % - od 12.07.1999 v likvidácii, 24. 01. 2001 spoločnosť bola vymazaná z OR

           V tejto oblasti TIPOS, a. s. bude pokračovať v riešení problémov v záujme zabezpečovania efektívnosti hospodárenia fungujúcich spoločností a ochrany investovaného majetku v spoločnostiach, ktoré z rozhodnutia akcionárov vstúpili do procesu likvidácie.
           Napriek uvedeným problémom celkovo možno skonštatovať, že spoločnosť vykazuje sústavný rastový trend aj v situácii keď v roku 2001 nezvýšila cenu ani jedného produktu a keď ceny mnohých vstupov sa zvýšili minimálne o mieru vykazovanej inflácie.
           Účtovná závierka a.s. bola overená audítorskou firmou Integria, ktorá potvrdila správnost účtovnej závierky a výročnej správy a konštatuje, že táto vyjadruje verne vo významných súvislostiach majetkovú a finančnú situáciu spoločnosti za rok 2001.

Valné zhromaždenie na základe preskúmania a odporúčania dozornej rady schválilo účtovnú závierku za rok 2001 a návrh na rozdelenie zisku  za rok 2001, ktoré predložilo predstavenstvo. Z rozdelenia zisku za rok 2001 predstavuje dividenda akcionárovi- Ministerstvu financií SR  sumu  45 500 000,- Sk.              

4.1.3. Ciele a zámery na rok 2002 a predpokladaný vývoj spoločnosti
a stavu jej majetku
        
          Podnikateľský zámer spoločnosti na rok 2002 vychádza z predpokladu stabilizácie ekonomického prostredia, deficitu zahraničného obchodu a deficitu verejných rozpočtov. Očakávaný vývoj inflácie, vysoká miera nezamestnanosti i napriek predpokladanému rastu reálnych miezd sotva vytvoria podnety na rýchlejší rast dopytu po lotériových produktoch. Tým viac, že trh výrazne ovplyvňuje neobvyklý rast spotrebiteľských lotérií a iných hier s peňažnými výhrami v TV a tlači. Aj v tejto makroekonomickej situácii a napriek všeobecne očakávanej stagnácii celkového objemu trhu hier prevádzkovaných v súlade so zákonom o lotériách a iných podobných hrách počíta TIPOS, a. s. s rastom tržieb. Najväčší akcent kladie na zabezpečenie ďalšieho rastu odvodov z výťažku do ŠR, ktorý slúži na financovanie verejnoprospešných cieľov.
       
           Podnikateľský zámer počíta pri zachovaní celkovej stability portfólia lotériových produktov s optimalizáciou jeho štruktúry spojenej s prehodnotením dostupnosti a atraktívnosti pre jednotlivé cieľové skupiny. S novými produktmi počíta v okamžitých lotériách. Čiastkovú inováciu podstúpi stávková hra TIPOS BINGO. Vzhľadom na obmedzenosť trhu a ním definovanú úroveň efektívnosti prevádzkovania produktov počíta s efektívnejšou, priamou spoluprácou s ďalšími subjektami. Rovnako počíta s realizáciou ďalšej etapy využitia hier na internete zameranej na využitie možnosti poskytovaných internetom na príjem tipov pre už prevádzkované číselné lotérie a stávkové hry. V obchodnej politike si kladie za cieľ zachovať stabilitu cien produktov a stabilizovať vzťahy s obchodnými partnermi.

           Vo finančno-ekonomickej oblasti počíta s rastom objemu tržieb a prehlbovaním efektívnosti cestou racionálneho vynakladania zdrojov. Má zabezpečiť rast objemu výťažku z lotérie najhospodárnejším spôsobom, ktorý umožňuje vytvoriť aj dostatočné zdroje na krytie ďalších potrieb akcionára (dividendy) a tiež aj na financovanie technického a technologického rozvoja TIPOS, a. s. Dostatek týchto zdrojov bude nevyhnutným predpokladom riešenia naliehavej potreby zmeniť provizorne  umiestnenie viacerých pracovísk spoločnosti i servisnej firmy GTECH, čo je jedným z limitujúcich faktorov rozvoja. Významnou súčasťou podnikateľského zámeru je konverzia, modernizácia a rozšírenia systému ON LINE na základe dodatku k existujúcim zmluvám s GTECH. Tento dodatok umožňuje modernizovať doterajší systém ON LINE a rozšíriť sieť o 400 terminálov novej generácie ISYS, ktoré umožňujú realizovať aj bezhotovostný platobný styk a prevádzkovať i nelotériové produkty, inovovať centrálny počítačový systém a zavedenie novej komunikačnej siete.

             Projekt unifikácie zberných miest sa ukončí realizáciou jeho druhej etapy. Primeraná pozornost sa bude venovať oblasti propagácie a public relations. Dôležité je, aby propagácia bola sústavne a dôslednejšie podriaďovaná kritériám efektívnosti predaja produktov a aby výraznejšie dostala do povedomia verejnosti pravdivý obraz spoločnosti, efektívnosti hospodárenia a komplexnejšie informácie o rozsahu, účele a spôsobe použitia vyprodukovaného výťažku v prospech verejnoprospešných cieľov. Plánovaný prírastok tržieb z lotérií v roku 2002 zabezpečuje historicky najvyššie tržby v objeme 2 820 750 tis. Sk, ako aj najvyšší odvod z výťažku v objeme 463 168 tis. Sk pri  najhospodárnejšom chode spoločnosti reprezentovanom 98,01% podielom celkových nákladov na tržbách.

           Podnikateľský zámer počíta s rastom počtu zamestnancov a zvyšovaním produktivity práce. V svislosti s tým sa orientuje na upevňovanie sociálneho programu a rast efektívnosti jeho využívania. Politiku odmeňovania ešte dôslednejšie spája s efektívnosťou jednotlivých produktov a celkovou efektívnosťou hospodárenia spoločnosti.

4.1.4. Nové stanovy spoločnosti

Nové stanovy akciovej spoločnosti TIPOS, a.s boli vypracované v súvislosti s rozsiahlou novelou Obchodného zákonníka a zároveň v zmysle materiálu „Návrh vzorových stanov akciovej spoločnosti so 100% majetkovou účasťou štátu“, ktorý vláda SR schválila uznesením č. 396 zo dňa 17. apríla 2002. Návrh nových stanov TIPOS, a.s. obsahuje všetky záväzné, a vo väčšine prípadov aj odporúčané ustanovenia vzorových stanov podľa vládneho materiálu. Valné zhromaždenie schválilo nové úplné znenie stanov  TIPOS, a. s. a zároveň splnomocnilo predsedu predstavenstva a generálneho riaditeľa spoločnosti vydať stanovy v platnom znení.
 
4.1.5. Zmena štatútu dozornej rady

Na mimoriadnom valnom zhromaždení dňa 27.6.2002 bol schválený nový štatút dozornej rady TIPOS, a.s.  Potreba schválenia zmeny štatútu dozornej rady vyplýva zo schválenia nových stanov TIPOS, a.s.

	4.2. Informácia o činnosti dozornej rady
	
	Účasť zamestnancov Ministerstva financií SR v dozornej rade TIPOS, a. s. (ďalej len „dozorná rada“)  je jedným z prostriedkov zabezpečenia záujmov štátu v spoločnosti TIPOS, a.s. Cieľom obsadzovania dozornej rady je zabezpečenie kvalifikovanej rozhodovacej a kontrolnej funkcie štátu reprezentovaného Ministerstvom  financií SR. Zamestnanci Ministerstva financií SR – členovia dozornej rady, spolupracujú pri plnení svojich úloh s ďalšími členmi dozornej rady, ktorí v nej na zmluvnom základe zastupujú záujmy štátu. 
  
	Dozorná rada vo svojej činnosti presadzovala v TIPOS, a.s. výlučne záujmy štátu, a to v súlade so základnými programovými dokumentami vlády a pokynom ministra financií č. 7/1999 „Zásady činnosti v dozornej rade spoločnosti TIPOS, a. s.“.  

            V zmysle tohto pokynu sú členovia dozornej rady povinní v dostatočnom predstihu pred hlasovaním dozornej rady o otázkach zásadného charakteru podať o tejto skutočnosti informáciu generálnemu riaditeľovi sekcie rozpočtovej, ktorý bezodkladne a bez vyzvania informuje ministra financií alebo ním povereného štátneho tajomníka o všetkých zvlášť závažných skutočnostiach a o zásadných otázkach, ktoré majú byť prerokované na zasadnutiach dozornej rady.  Pokyny ministra financií alebo ním povereného štátneho tajomníka týkajúce sa hlasovamia na zasadnutí dozornej rady odovzdáva generálny riaditeľ sekcie rozpočtovej príslušným členom dozornej rady.
  
	Dozorná rada TIPOS, a. s. svoju činnost vykonávala v zmysle stanov spoločnosti, so zameraním na:
•	kľúčové otázky a otázky zásadného charakteru podľa vyššie citovaného pokynu ministra,
•	dodržiavanie uznesení prijatých predstavenstvom a valným zhromaždením,
•	kontrolu správnosti vedenia a preukazatelnosti účtovníctva,
•	analýzu hospodárskej činnosti  TIPOS, a.s.,
•	kontrolu dodržiavania stanov a interných smerníc,
•	kontrolu rozdelenia hospodárskeho výsledku za rok 2001,
•	zaujímala stanoviská k materiálom, tak ako to ukladajú stanovy spoločnosti.

	V roku 2001 zasadala Dozorná rada a.s. Tipos 6 krát s tým, že vždy pred zasadaním sa uskutočnili konkrétne overovania  za oblasť účtovníctva, zmlúv, kontrola plnenia uznesení predstavenstva a pod.
	
Všetci členovia dozornej rady  sa zúčastňovali nielen zasadaní ale aj konkrétnych činností. Ich stanoviská predsedníčka dozornej rady uplatňovala na zasadnutiach predstavenstva na ktoré je vždy prizývaná, o čom vždy informuje členov dozornej rady. Všetky materiály z rokovania predstavenstva sú doručené aj členom dozornej rady, takže všetci sú priebežne o úlohách, ich plnení alebo o zámeroch spoločnosti priebežne informovaní.

	V roku 2001 sa dozorná rada riadila “Štatútom dozornej rady”, ktorý upravuje práva a povinnosti členov dozornej rady. Zo strany členov dozornej rady neprišlo k porušeniu tohto štatútu.